কোডার ভাই সবাইকে, শুভেচ্ছা জানিয়ে, আসন গ্রহন করতে বললেন। সবাই একে একে বসতে শুরু করল। আমি বসার কথা ভুলে দূর থেকে রূপসীকে দেখছি। আজ সে আকাশী রং-এর একটা শাড়ী  পড়েছে। ওর হাইট কত হবে? ৫৫। না হিল পড়ছে অনেক। ৫৩.৫ বা ৫৪ হবে। আমি মুগ্ধ দৃষ্টিতে তাকিয়ে আছি। পিছন থেকে কে যেন ডাক দিল। ঘুরে দেখি তানজিনা। কুশল বিনিময় করলাম। তানজিনা সব কিছুতেই খুত ধরতে পারে। তাই বলা শুরু করল, অনুষ্ঠান টা আরো অর্গানাইজড হতে পারত। মেয়েদের জন্য বসার ব্যবস্থা নাই। এইসব। আমি ভাবলাম ওর কাছে রূপসীর প্রসঙ্গ তুলি। রূপসীর কি কোন খুত আছে? ওকে বললাম, রূপসীকে দেখেছো। কি সু্ন্দর সিল্কি চুল। মনে মনে বলি, আমার চুল একটু কোকড়ানো আর ওর সিল্কি , তাই আমাদের ছেলেমেয়েদের চুল একটা ব্যালেন্সে আসবে। তানজিনা  বলে, ও তো পার্লার থেকে এটা করাইছে। আমার এক ফ্রেন্ড এমন করাইছিল। পরে প্রায় সব চুল-ই পরে গেছে। আমার ভাল লাগল না এ শুনে। তাই আবার বললাম, ওর চোখ দুইটা কি সুন্দর দেখেছো? তানজিনা বলে, ও তো কন্টাক্ট লেন্স পরেছে এবং তাতে পাওয়ার-ও আছে। না তানজিনার কাছে বেশিক্ষন থাকা যাবে না। তাহলে আমার প্রেমে টান পরতে পারে। মনে মনে নিজেকে সান্ত্বনা দিচ্ছি। আমার চোখ তো অনেক শার্প, আমাদের ছেলেমেয়েদের সমস্যা হবে না, ব্যালেন্স হয়ে যাবে।